text: per Ramón Cotarelo 06 de setembre de 2017 09:24
  Amb el termini final a la vista en el full del calendari, les parts del conflicte més greu que ha viscut el règim polític de la tercera restauració ultimen els preparatius per a l'arxianomenat xoc de trens. La Generalitat té ple del Parlament el divendres per presentar els projectes de llei de desconnexió a una mica més de 48 hores de la Diada.
  També ha complert la seva amenaça de mobilitzar el seu braç comptable, el Tribunal de Comptes, per confiscar el patrimoni personal dels imputats per desobediència, Mas, Rigau, Ortega, Homs i altres sense imputar. Aquesta pràctica repressiva és especialment repugnant perquè estén el càstig per la suposada falta als descendents de l'autor. I encara ho és més si es té en compte que procedeix d'un òrgan al qual el PP ha estat presentant comptes falsos durant dotze anys sense conseqüència punitiva alguna; un òrgan compost per gent del PP, militants i excàrrecs polítics, o afins a ell; un òrgan ple d'enxufats dels magistrats que actuen en una mena de xarxa d'influències familiars; un òrgan que no ha detectat ni fiscalitzat cap dels infinits lladronicis comesos per la trama Gürtel i les annexes.
  "L'autèntica" esquerra de Podemos camina marejant la perdiu. Sens dubte els de Podem, de Dante Fachín, donen suport al referèndum així com un "sí" crític. Però la versió castellana -o vallecana- dels morats, a través del seu líder, Iglesias, ha convocat un acte separat de la Diada en col·laboració amb els comuns de Colau i Domènech. Un acte amb un inconfusible aroma lerrouxista, ja que es fa en nom de la "sobirania" de Catalunya. "Sobirania", òbviament, no és sinònim d'independència. És la potència de la qual deriva l'acte, com diria Aristòtil, però no és l'acte mateix. El cas és crear confusió.
  Es dóna aquí per descomptat que, amb una alta mobilització a la Diada, el referèndum se celebrarà. Es farà com a prova manifesta d'una intensa voluntat independentista a la qual ajudarà molt el recurs de l'Estat a mitjans immorals i de guerra bruta. La mobilització de la Diada servirà a l'Estat per comprovar quants recursos s'hauran de destinar al seu objectiu de sufocar el referèndum. Sobretot si vol fer-ho d'acord amb el principi de proporcionalitat reiteradament enunciat per Rajoy. En general s'entén que aquesta proporcionalitat tracta d'ajustar a la baixa la resposta de l'Estat a l'efecte de no sobredimensionar la seva actuació. Però en aquest cas, el més probable és que l'Estat hagi d'ajustar la seva resposta a l'alça, a l'enfrontar-se a un moviment de masses tan ampli que requereixi el desplegament d'uns cossos de seguretat i mecanismes de repressió que l'Estat no posseeix.